
Text rozhodnutia
Súd: Krajský súd Prešov Spisová značka: 17Co/55/2019 Identifikačné číslo súdneho spisu: 8717201489 Dátum vydania rozhodnutia: 11. 06. 2019 Meno a priezvisko sudcu, VSÚ: JUDr. Jana Burešová ECLI: ECLI:SK:KSPO:2019:8717201489.2 Uznesenie Krajský súd v Prešove v senáte zloženom z predsedníčky senátu JUDr. Jany Burešovej a členov senátu JUDr. Gabriely Klenkovej, PhD. a JUDr. Moniky Juskovej, v spore žalobcov X/ Š. E., Y.. XX.X.XXXX, E. I., V.. C. XXXX/XX a X/ A. E., Y.. XX.X.XXXX, E. I., V.. C. XXXX/XX, obaja zast. splnomocneným zástupcom Š. Z.L., Y.. XX.XX.XXXX, E. I., I. XX, proti žalovanému Všeobecná úverová banka, a.s., so sídlom Bratislava, Mlynské nivy 1, IČO: 31 320 155, v konaní o zaplatenie 706,73 eur s prísl., o odvolaní žalovaného proti rozsudku Okresného súdu Poprad č.k. 20Csp 27/2017-81 zo dňa 6.3.2018 a o späťvzatí žaloby žalobcami takto r o z h o d o l : Pripúšťa späťvzatie žaloby, zrušuje rozsudok prvoinštančného súdu a konanie zastavuje. Žalobcom náhradu trov konania nepriznáva. o d ô v o d n e n i e : 1. Napadnutým rozsudkom prvoinštančný súd žalovanému uložil povinnosť zaplatiť žalobcom 706,73 eur do 3 dní od právoplatnosti rozsudku. Rozhodol, že žiadna zo strán sporu nemá právo na náhradu trov konania. Žalovanému uložil povinnosť zaplatiť na účet Okresného súdu Poprad súdny poplatok v sume 84 eur do 3 dní od právoplatnosti rozsudku. 2. Proti tomuto rozsudku v zákonom stanovenej lehote podala odvolanie žalovaná a to proti všetkým výrokom vyhláseného rozsudku. Žiadala, aby odvolací súd napadnutý rozsudok zmenil a žalobu v celom rozsahu zamietol a priznal žalovanému náhradu trov konania pred súdom prvej inštancie, ako aj trovy odvolacieho konania v celom rozsahu. 3. K podanému odvolaniu sa vyjadrili žalobcovia a v duplike žalovaná zaujala taktiež svoje písomné stanovisko k veci. 4. Podaním, ktoré došlo prvoinštančnému súdu dňa 24.9.2018 žalobcovia zobrali žalobu späť v celom rozsahu z dôvodu, že žalobcov oslovil žalovaný na urovnanie sporov mimosúdnou dohodou, ktorá bola aj podpísaná. Preto zobrali žalobu v celom rozsahu späť a žiadali konanie zastaviť s tým, že si neuplatňujú náhradu trov konania. 5. K späťvzatiu žaloby vyjadrila písomný súhlas žalovaná. 6. Podľa § 370 ods. 1 CSP ak je žaloba vzatá späť po rozhodnutí súdu prvej inštancie, ale skôr, ako rozhodnutie nadobudlo právoplatnosť, odvolací súd rozhodne o pripustení späťvzatia. Podľa § 370 ods. 2 CSP súd späťvzatie žaloby nepripustí, ak s tým protistrana z vážnych dôvodov nesúhlasí. Ak späťvzatie žaloby pripustí, odvolací súd zruší rozhodnutie súdu prvej inštancie a konanie zastaví. Odvolací súd zistil, že žalobcovia zobrali žalobu späť po tom, čo proti vyhovujúcemu rozsudku podala žalovaná odvolanie, teda rozsudok sa nestal právoplatným. Žalovaná nemala námietky so spävzatím žaloby. Preto odvolací súd pripustil späťvzatie žaloby, rozsudok prvoinštančného súdu zrušil a konanie zastavil. 7. O trovách konania odvolací súd rozhodol podľa § 356 ods. 1 CSP, podľa ktorého ak strana procesne zavinila zastavenie konania, súd prizná náhradu trov konania protistrane. Z obsahu spisového materiálu vyplýva, že zastavenie konania procesne zavinil žalovaný, ktorý v priebehu odvolacieho konania bol ochotný uzatvoriť so žalobcami mimosúdnu dohodu. Žalobcovia zobrali žalobu späť v celom rozsahu po uzatvorení mimosúdnej dohody. Náhradu trov konania nežiadali priznať, preto odvolací súd im nárok na náhradu trov konania nepriznal, čo je aj v súlade s čl. 17 Základných princípov CSP, ktoré zakotvuje procesnú ekonómiu pri rozhodovaní o trovách konania, keď na žalobcovia, ktorí nezavinili zastavenie konania netrvajú na ich náhrade. 8. Toto rozhodnutie bolo prijaté senátom odvolacieho súdu v pomere hlasov 3:0. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP). Podľa § 420 CSP, dovolanie je prípustné proti každému rozhodnutiu odvolacieho súdu vo veci samej alebo ktorým sa konanie končí, ak a) sa rozhodlo vo veci, ktorá nepatrí do právomoci súdov, b) ten, kto v konaní vystupoval ako strana, nemal procesnú subjektivitu, c) strana nemala spôsobilosť samostatne konať pred súdom v plnom rozsahu a nekonal za ňu zákonný zástupca alebo procesný opatrovník, d) v tej istej veci sa už prv právoplatne rozhodlo alebo v tej istej veci sa už prv začalo konanie, e) rozhodoval vylúčený sudca alebo nesprávne obsadený súd, alebo f) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces. Podľa § 421 ods. 1 CSP, dovolanie je prípustné proti rozhodnutiu odvolacieho súdu, ktorým sa potvrdilo alebo zmenilo rozhodnutie súdu prvej inštancie, ak rozhodnutie odvolacieho súdu záviselo od vyriešenia právnej otázky, a) pri ktorej riešení sa odvolací súd odklonil od ustálenej rozhodovacej praxe dovolacieho súdu, b) ktorá v rozhodovacej praxi dovolacieho súdu ešte nebola vyriešená alebo c) je dovolacím súdom rozhodovaná rozdielne. Podľa § 421 ods. 2 CSP, dovolanie v prípadoch uvedených v odseku 1 nie je prípustné, ak odvolací súd rozhodol o odvolaní proti uzneseniu podľa § 357 písm. a) až n). Podľa § 423 CSP, dovolanie len proti dôvodom rozhodnutia nie je prípustné. Podľa § 424 CSP, dovolanie môže podať strana, v ktorej neprospech bolo rozhodnutie vydané. Podľa § 427 ods. 1 CSP, dovolanie sa podáva v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Podľa § 427 ods. 2 CSP, dovolanie je podané včas aj vtedy, ak bolo v lehote podané na príslušnom odvolacom alebo dovolacom súde. Podľa § 428 CSP, v dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh). Podľa § 429 ods. 1 CSP, dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom. Podľa § 429 ods. 2 CSP, povinnosť podľa odseku 1 neplatí, ak je a) dovolateľom fyzická osoba, ktorá má vysokoškolské právnické vzdelanie druhého stupňa, b) právnická osoba a jej zamestnanec alebo člen, ktorý za ňu koná má vysokoškolské právnické vzdelanie druhého stupňa, c) dovolateľ v sporoch s ochranou slabšej strany podľa druhej hlavy tretej časti tohto zákona zastúpený osobou založenou alebo zriadenou na ochranu spotrebiteľa, osobou oprávnenou na zastupovanie podľa predpisov o rovnakom zaobchádzaní a o ochrane pred diskrimináciou alebo odborovou organizáciou a ak ich zamestnanec alebo člen, ktorý za ne koná má vysokoškolské právnické vzdelanie druhého stupňa.

